Букерова награда

**Букерова награда** (; 1969–2000 г. *Booker Prize for Fiction*; 2002–2019 г. *Man Booker Prize*) — книжевна награда што секоја година се доделува на најдобриот роман на англиски јазик во авторство на државјанин на Комонвелтот, Ирска или Зимбабве, а почнувајќи од 2014 г., и било која друга земја во светот, доколку делото е напишано на англиски и објавено во Британија. Наградата на добитникот му гарантира меѓународен углед и успех во кариерата, па затоа таа има големо значење во книгоиздаваштвото. Авторите што ќе се најдат во потесниот, па дури и во поширокиот избор исто така добиваат на значаен углед.

## Историја и раководство
Букеровата награда првично се нарекувала „Букер-Меконелова награда“ (*Booker-McConnell Prize*), именувана по претпријатието „Букер Меконел“ кое ја основало наградата во 1968 г. под свое покровителство. Кога, во 2002 г,, одговорноста за раководењето на наградата припаднала на Задолжбината „Букерова награда“ (*Booker Prize Foundation*), како покровител се јавила инвестиционата фирма „Ман груп“ (*Man Group*), која го задржала зборот Букер во името на наградата. Во 2019&nbsp;г. Ман ја доделиле последната награда како покровител на наградите. Покровителството прешло на добротворната задолжбина „Кренкстарт“ (*Crankstart*) на општественикот Мајкл Мориц и сопругата Хериет Хејман, во траење од пет години, со можност за уште пет. Името на наградата е официјално изменето на само „Букерова награда“ (*The Booker Prize*).

Самата задолжбина е независна добротворна организација која работи со средства од сите приходи на Booker Prize Trading Ltd., како единствен акционер. Денес паричниот дел од наградата изнесува 50.000 фунти, и со тоа е една од најбогатите книжевни награди во светот.

## Жири
Изборот започнува со воспоставување на советодавна комисија составена од писател, двајца издавачи, агент, книжар, библиотекар и претседавач назначен од задолжбината. Тие ја избираат жири-комисијата, чии членови по правило се различни секоја година. Таа е составена од најистакнатите книжевни критичари, писатели, академици и водечки општественици.

Добитникот се прогласува на почетокот на октомври.

## Лауреати

Во чест на  25-годишнината на наградата, одлучено е да се додели посебна награда „Букер на Букерите“ (*Booker of Bookers*). За најдобар од сите романи што ја добиле наградата е избран „Деца на полноќта“ од Салман Ружди (добитник во 1981 г).

Во 2008 г. е доделена слична награда наречена „Најдоброто од Букер“ (*The Best of the Booker*) во чест на 40-годишнината на наградата. Во потесниот избор влегле шест дела, а добитникот го гласала јавноста. За најдобар роман повторно е прогласен „Деца на полноќта“.

## Поврзани награди
Во 2005 г. е воведена посебна „Меѓународна Букерова награда“ (*Man Booker International Prize*) која се доделува на писател од било која земја, на секои две години. Во 1992 г. е воспоставена руска верзија на наградата наречена „Руски Букер“ (*Russian Booker*, офиц: *Booker-Open Russia Literary Prize*) Во 2007 г., Man Group ја основале „Мановата азиска книжевна награда“ (*Man Asian Literary Prize*) за најдобар роман од Азија напишан или преведен на англиски јазик и издаден во претходната календарска година.

## Поврзано
* Пулицерова награда
* Нобелова награда за литература
* Гонкурова награда
* Костина награда (порано „Витбредова награда“)

## Наводи

## Надворешни врски

* Букерова награда 
* Архив на Букеровата награда  — Универзитет „Оксфорд Брукс“ 


Категорија:Книжевни награди
Категорија:Британски награди